CELEX: 32022R0749
Language: el
Date: 2022-02-08 00:00:00
Title: Κατ’ εξουσιοδότηση κανονισμός (ΕΕ) 2022/749 της Επιτροπής της 8ης Φεβρουαρίου 2022 για την τροποποίηση των ρυθμιστικών τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) 2017/2417 όσον αφορά τη μετάβαση σε νέους δείκτες αναφοράς σε ορισμένες συμβάσεις εξωχρηματιστηριακών παραγώγων (Κείμενο που παρουσιάζει ενδιαφέρον για τον ΕΟΧ)

17.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 138/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/749 ΤΗΣ ΕΠΙΤΡΟΠΗΣ
         της 8ης Φεβρουαρίου 2022
         για την τροποποίηση των ρυθμιστικών τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) 2017/2417 όσον αφορά τη μετάβαση σε νέους δείκτες αναφοράς σε ορισμένες συμβάσεις εξωχρηματιστηριακών παραγώγων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 32 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2017/2417 της Επιτροπής (2) προσδιορίζει, μεταξύ άλλων, τις κατηγορίες εξωχρηματιστηριακών παραγώγων σε ευρώ (EUR), σε λίρα στερλίνα (GBP) και σε δολάριο ΗΠΑ (USD) που υπόκεινται στην υποχρέωση διαπραγμάτευσης παραγώγων που αναφέρεται στο άρθρο 28 του κανονισμού (ΕΕ) αριθ. 600/2014. Οι κατηγορίες σε GBP και USD αναφέρονται στους δείκτες αναφοράς του διατραπεζικού επιτοκίου του Λονδίνου (LIBOR).
                  
               
                     (2)
                  
                  
                     Η ICE Benchmark Administration (IBA), διαχειρίστρια του LIBOR, ανακοίνωσε ότι οι εκδόσεις του GBP LIBOR και του JPY LIBOR θα παύσουν να δημοσιεύονται στο τέλος του 2021, ενώ η δημοσίευση ορισμένων εκδόσεων του USD LIBOR θα παύσει τον Ιούνιο του 2023. Στις 5 Μαρτίου 2021 η Αρχή Χρηματοπιστωτικής Συμπεριφοράς του Ηνωμένου Βασιλείου επιβεβαίωσε ότι όλες οι εκδόσεις του LIBOR είτε θα παύσουν να παρέχονται από οποιονδήποτε διαχειριστή είτε θα παύσουν να είναι αντιπροσωπευτικές. Επιπλέον, η Επιτροπή, η Ευρωπαϊκή Κεντρική Τράπεζα στο πλαίσιο της τραπεζικής εποπτικής ικανότητάς της (τραπεζική εποπτεία της ΕΚΤ), η Ευρωπαϊκή Αρχή Τραπεζών (ΕΑΤ) και η Ευρωπαϊκή Αρχή Κινητών Αξιών και Αγορών (ESMA) εξέδωσαν κοινή δήλωση για τη σθεναρή ενθάρρυνση των αντισυμβαλλομένων να σταματήσουν να χρησιμοποιούν οποιαδήποτε από τις εκδόσεις του LIBOR, συμπεριλαμβανομένου του USD LIBOR, ως επιτόκιο αναφοράς σε νέες συμβάσεις το συντομότερο δυνατόν και σε κάθε περίπτωση έως τις 31 Δεκεμβρίου 2021.
                  
               
                     (3)
                  
                  
                     Ως εκ τούτου, μετά τις 31 Δεκεμβρίου 2021, οι αντισυμβαλλόμενοι δεν θα είναι πλέον σε θέση να συνάπτουν συμβάσεις εξωχρηματιστηριακών παραγώγων επιτοκίων που αναφέρονται στον GBP LIBOR, καθώς ο εν λόγω δείκτης αναφοράς θα έχει διακοπεί, ενώ αναμένεται επίσης από αυτούς να μην συνάπτουν πλέον συμβάσεις εξωχρηματιστηριακών παραγώγων επιτοκίων που αναφέρονται στον USD LIBOR. Ως εκ τούτου, οι υπολειπόμενοι όγκοι συναλλαγών στα εν λόγω παράγωγα αναμένεται είτε να είναι ανύπαρκτοι είτε να βρίσκονται σε πολύ χαμηλά επίπεδα, όπως αναμένεται και για τη ρευστότητά τους. Το ίδιο ισχύει για τον όγκο των συναλλαγών στα παράγωγα που θα εκκαθαριστούν από κεντρικούς αντισυμβαλλομένους ή θα αποτελέσουν αντικείμενο διαπραγμάτευσης σε τόπους διαπραγμάτευσης, και αναμένεται μείωση του όγκου ή της ρευστότητας για τα παράγωγα που αναφέρονται στον USD LIBOR. Οι εξελίξεις αυτές δικαιολογούν αλλαγή στο πεδίο εφαρμογής της υποχρέωσης εκκαθάρισης και μεταγενέστερη τροποποίηση του κατ’ εξουσιοδότηση κανονισμού (ΕΕ) 2015/2205 της Επιτροπής (3), σύμφωνα με την οποία τα παράγωγα που αναφέρονται στον GBP LIBOR και στον USD LIBOR πρέπει να αφαιρεθούν από το πεδίο εφαρμογής της υποχρέωσης εκκαθάρισης. Κατά συνέπεια, οι κατηγορίες παραγώγων που εμπίπτουν επί του παρόντος στο πεδίο εφαρμογής της υποχρέωσης διαπραγμάτευσης παραγώγων και αναφέρονται στον GBP LIBOR ή στον USD LIBOR δεν θα πληρούν πλέον την προϋπόθεση που προβλέπεται στο άρθρο 32 παράγραφος 1 του κανονισμού (ΕΕ) αριθ. 600/2014 για την υπαγωγή των παραγώγων στην υποχρέωση διαπραγμάτευσης παραγώγων από τις 3 Ιανουαρίου 2022. Ως εκ τούτου, οι εν λόγω κατηγορίες παραγώγων πρέπει να εξαιρεθούν από το πεδίο εφαρμογής της υποχρέωσης διαπραγμάτευσης.
                  
               
                     (4)
                  
                  
                     Δεδομένου ότι η σχεδιαζόμενη παύση του GBP LIBOR έχει προγραμματιστεί για το τέλος του 2021, και δεδομένου ότι οι ρυθμιστικές προσδοκίες που έχουν εκφράσει η Επιτροπή, η τραπεζική εποπτεία της ΕΚΤ, η ESMA και η ΕΑΤ είναι να σταματήσουν οι αντισυμβαλλόμενοι να χρησιμοποιούν οποιαδήποτε από τις εκδόσεις του LIBOR ως επιτόκιο αναφοράς σε νέες συμβάσεις το συντομότερο δυνατόν και σε κάθε περίπτωση έως τις 31 Δεκεμβρίου 2021, η απομάκρυνση από τα παράγωγα επιτοκίων που βασίζονται στο LIBOR αναμένεται να πραγματοποιηθεί ταχέως. Αντ’ αυτού, μετά τις 31 Δεκεμβρίου 2021, οι αντισυμβαλλόμενοι αναμένεται να διαπραγματεύονται ή να εκκαθαρίζουν άλλα εξωχρηματιστηριακά παράγωγα επιτοκίων, ιδίως εξωχρηματιστηριακά παράγωγα επιτοκίων που αναφέρονται στα επιτόκια μηδενικού κινδύνου για GBP ή USD. Συνεπώς, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του.
                  
               
                     (5)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2017/2417 θα πρέπει να τροποποιηθεί αναλόγως.
                  
               
                     (6)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε στην Επιτροπή η Ευρωπαϊκή Αρχή Κινητών Αξιών και Αγορών (ESMA).
                  
               
                     (7)
                  
                  
                     Η ESMA διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και οφέλους και ζήτησε τις συμβουλές της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) 2017/2417
            Διαγράφονται οι πίνακες 2 και 3 του παραρτήματος του κατ’ εξουσιοδότηση κανονισμού (ΕΕ) 2017/2417.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 84.
         
            (2)  Κατ’ εξουσιοδότηση κανονισμός (ΕΕ) 2017/2417 της Επιτροπής, της 17ης Νοεμβρίου 2017, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα σχετικά με την υποχρέωση διαπραγμάτευσης για ορισμένα παράγωγα (ΕΕ L 343 της 22.12.2017, σ. 48).
         
            (3)  Κατ’ εξουσιοδότηση κανονισμός (ΕΕ) 2015/2205 της Επιτροπής, της 6ης Αυγούστου 2015, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 314 της 1.12.2015, σ. 13).
         
            (4)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).